ΚΑΝΟΝΙΣΜΟΣ (ΕΚ) αριθ. 393/94 ΤΗΣ ΕΠΙΤΡΟΠΗΣ της 23ης Φεβρουαρίου 1994 για την τροποποίηση του κανονισμού (ΕΟΚ) αριθ. 685/69 περί των λεπτομερειών εφαρμογής των παρεμβάσεων στην αγορά του βουτύρου και της κρέμας γάλακτος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΚ) αριθ. 230/94 (2), και ιδίως το άρθρο 6 παράγραφος 7 και το άρθρο 7α παράγραφος 1 πρώτο εδάφιο και παράγραφος 3,

Εκτιμώντας:

ότι ο κανονισμός (ΕΟΚ) αριθ. 685/69 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1756/93 (4), περιλαμβάνει στα άρθρα 23, 24 και 25 αναφορές στη συμβατική περίοδο αποθεματοποιήσεως του βουτύρου ή της κρέμας γάλακτος- ότι υπάρχει ανομοιομορφία στους χρησιμοποιούμενους όρους για να καθοριστεί η πρώτη ημέρα και η τελευταία ημέρα της συμβατικής περιόδου αποθεματοποιήσεως και, συνεπώς, πρέπει να διευκρινισθούν τα κείμενα των άρθρων αυτών-

ότι ο εν λόγω κανονισμός έχει καθορίσει στον τίτλο ΙΙΙ τις λεπτομέρειες χορηγήσεως των ενισχύσεων στην ιδιωτική αποθεματοποίηση του βουτύρου και της κρέμας γάλακτος και στο άρθρο 24 παράγραφος 3 στοιχείο γ) έχει καθορίσει αντιστάθμιση ανά ημέρα συμβατικής αποθεματοποιήσεως που υπολογίζεται συναρτήσει της τιμής αγοράς στην παρέμβαση και των επιτοκίων- ότι, λαμβανομένης υπόψη της εξελίξεως της νομισματικής αγοράς και των επιτοκίων, πρέπει να μειωθούν τα επιτόκια αυτά- ότι η παράγραφος 4 του εν λόγω άρθρου προβλέπει τη δυνατότητα πληρωμής προκαταβολής της ενισχύσεως λαμβάνοντας υπόψη, ενδεχομένως, τροποποίηση της ενισχύσεως μετά από αλλαγή της τιμής αγοράς σε εφαρμογή του άρθρου 29- ότι πρέπει να τροποποιηθεί αυτό το άρθρο για να ληφθεί υπόψη το γεγονός ότι οι αγορές του βουτύρου στην παρέμβαση πραγματοποιούνται εφεξής με διαγωνισμό- ότι, από την τροποποίηση του άρθρου 29, καθίσταται πλέον περιττό να λαμβάνονται υπόψη για τις προκαταβολές οι ενδεχόμενες αλλαγές της τιμής αγοράς-

ότι η Επιτροπή Διαχείρισης Γάλακτος και Γαλακτοκομικών Προϊόντων δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 685/69 τροποποιείται ως εξής:

1. Το άρθρο 23 τροποποιείται ως εξής:

- στην παράγραφο 1 πρώτο εδάφιο, οι όροι "η ημέρα ενάρξεως της αποθεματοποιήσεως που αποτελεί το αντικείμενο της συμβάσεως" αντικαθίστανται από τους όρους "η ημέρα της ενάρξεως της συμβατικής αποθεματοποιήσεως",

- στην παράγραφο 6, οι όροι "η ημερομηνία ενάρξεως της συμβατικής αποθεματοποιήσεως" αντικαθίστανται από τους όρους "η ημέρα της ενάρξεως της συμβατικής αποθεματοποιήσεως",

- στην παράγραφο 7, οι όροι "η τελευταία ημέρα της περιόδου της συμβατικής αποθεματοποιήσεως" αντικαθίστανται από τους όρους "η τελευταία ημέρα της συμβατικής αποθεματοποιήσεως".

2. Το άρθρο 24 τροποποιείται ως εξής:

- στην παράγραφο 3 πρώτο εδάφιο στοιχείο γ), το επιτόκιο "10 %" αντικαθίσταται από το επιτόκιο "7 %",

- η παράγραφος 4 τρίτο εδάφιο αντικαθίσταται από το ακόλουθο κείμενο:

"Η προκαταβολή αυτή, υπολογιζόμενη βάσει περιόδου αποθεματοποιήσεως 120 ημερών, περιλαμβάνει τα στοιχεία της ενισχύσεως που αναφέρονται στην παράγραφο 3 στοιχεία α), β) και γ)."

3. Στο άρθρο 25 παράγραφος 2 στοιχείο α), οι όροι "η ημερομηνία ενάρξεως της αποθεματοποιήσεως" αντικαθίστανται από τους όρους "η ημέρα της ενάρξεως της συμβατικής αποθεματοποιήσεως".

4. Το άρθρο 29 αντικαθίσταται από το ακόλουθο κείμενο:

"Άρθρο 29

Στην περίπτωση κατά την οποία η ανώτατη τιμή αγοράς που καθορίζεται με διαγωνισμό σύμφωνα με τον κανονισμό (ΕΟΚ) αριθ. 1589/87 της Επιτροπής (5)(), εκφρασμένη σε εθνικό νόμισμα, που ισχύει την ημέρα ενάρξεως της συμβατικής αποθεματοποιήσεως:

α) είναι ανώτερη από εκείνη που ισχύει την τελευταία ημέρα της συμβατικής αποθεματοποιήσεως, η ενίσχυση που αναφέρεται στο άρθρο 24 παράγραφος 3 προσαυξάνεται κατά ποσό ίσο με το μέρος της μειώσεως της ανώτατης τιμής αγοράς που υπερβαίνει 2 % της τιμής που ισχύει την ημέρα ενάρξεως της συμβατικής αποθεματοποιήσεως-

β) είναι κατώτερη από εκείνη που ισχύει την τελευταία ημέρα της συμβατικής αποθεματοποιήσεως, η ενίσχυση που αναφέρεται στο άρθρο 24 παράγραφος 3 μειώνεται κατά ποσό ίσο με το μέρος της αυξήσεως της ανώτατης τιμής αγοράς που υπερβαίνει 2 % της τιμής που ισχύει την ημέρα της ενάρξεως της συμβατικής αποθεματοποιήσεως. Ωστόσο, το ποσό της μειώσεως της ενισχύσεως δεν μπορεί να υπερβεί το συνολικό ποσό της προβλεπόμενης ενισχύσεως.

"

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στις συμβάσεις που συνάπτονται μετά την έναρξη ισχύος του.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Φεβρουαρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 30 της 3. 2. 1994, σ. 1.

(3) ΕΕ αριθ. L 90 της 15. 4. 1969, σ. 12.

(4) ΕΕ αριθ. L 161 της 2. 7. 1993, σ. 48.

(5)() ΕΕ αριθ. L 146 της 6. 6. 1987, σ. 27.